**Femeia aceea**

*Daniel Lăcătuș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Era o voce ușoară precum glasul unui cerșetor

cântecul cursese mai apoi de-a lungul gâtului meu

pentru a năvăli puternic ca o revărsare de ape

în cap unde s-a învârtejit îndelung înainte să adorm

ochii îmi erau sub asediul acelei femei

care cu privirea ei poate sfărâma armele zeilor desfrânați

și care îmi amintea de bunica mea

ce a murit cu numele libertății între dinți

a învins holera și cancerul

dar au răpus-o gloanţele

de atunci scriu pe sicriul defunctei

până într-o zi când i se vor deschid pleoapele

auzeam urcând cântecul în trupul acelei femei

umflându-i sânii și străbătându-i mâinile

și picioarele și coastele în ondulații fantastice

în ochii ei se deschideau irisurile ca niște eclipse

iar cântecul acela a reușit să mă pătrundă și pe mine